b'\n_START_ARTICLE_\nZdenko Kalin\n_START_SECTION_\n\xc5\xbdivljenjepis\n_START_PARAGRAPH_\nRodil se je v Solkanu pri Gorici. Skupaj s star\xc5\xa1i in \xc5\xa1tevilnimi brati so se iz okolice Gorice preselili v Kraljevino Jugoslavijo. Pri izbiri poklica je sledil starej\xc5\xa1emu bratu Borisu. Na Akademiji za likovno umetnost v Zagrebu je \xc5\xa1tudiral kiparstvo pri profesorjih Franju Kr\xc5\xa1ini\xc4\x87u in Robertu Frange\xc5\xa1-Mihanovi\xc4\x87u. \xc5\xa0tudij je zaklju\xc4\x8dil leta 1934, ob Doretu Klemen\xc4\x8di\xc4\x8du, Zoranu Didku in Zoranu Mu\xc5\xa1i\xc4\x8du. Izopolnjeval se je v Franciji in Italiji. 1948-78 je pou\xc4\x8deval kiparstvo na likovni akademiji (AUU oz. ALU) v Ljubljani, od 1965 kot redni profesor, enkrat je bil tudi njen rektor. Priklju\xc4\x8dil se je skupini Neodvisni in redno razstavljal z njimi v Sloveniji in izven nje.  Uveljavil se je kot izvrsten avtor spomeni\xc5\xa1ke plastike, portretist in avtor malih bronastih kipov. Pre\xc5\xa1ernovi nagradi je prejel (skupaj s Karlom Putrihom) leta 1959 za plastiko na pro\xc4\x8delju poslopja Dr\xc5\xbeavnega zbora Republike Slovenije in leta 1982 za \xc5\xbeivljenjsko delo na podro\xc4\x8dju likovnega ustvarjanja, 1975 nagrado Avnoj-a in Jakopi\xc4\x8devo nagrado 1986. Tega leta je postal tudi zaslu\xc5\xbeni profesor ljubljanske univerze. Po smrti brata kiparja in  akademika je 1976 postal dopisni, 1981 pa redni \xc4\x8dlan SAZU._NEWLINE_Je avtor enega najbolj znanih slovenskih kipov, RTV de\xc4\x8dka s pi\xc5\xa1\xc4\x8daljo ali Pastir\xc4\x8dka. Bil je priljubljen profesor za kiparstvo na ALU v Ljubljani. Do smrti je ustvarjal v ateljeju v Ro\xc5\xbeni dolini. Zdenko Kalin je bil mojster portreta, \xc5\xa1tevilnih kipov Otro\xc5\xa1ke igre in spomeni\xc5\xa1ke plastike. Njegov kipec \xc5\xbeene s klobukom so uporabljali za nagrado za \xc5\xbdupan\xc4\x8di\xc4\x8deve nagrajence.\n_START_SECTION_\nDru\xc5\xbeina\n_START_PARAGRAPH_\nZdenko Kalin je bil mlaj\xc5\xa1i brat kiparja Borisa Kalina. Njegova h\xc4\x8di je bila \xc5\xa0pela Kalin Maechtig (preminila v prometni nesre\xc4\x8di 1968).'